31998R1138
L 159/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1138/98 AL CONSILIULUI
din 28 mai 1998
de modificare a anexelor II și III la Regulamentul (CE) nr. 519/94 privind regimul comun aplicabil importurilor din anumite țări terțe
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei,
întrucât Regulamentul (CE) nr. 519/94 (1) a instituit, cu privire la Republica Populară Chineză, contingentele prevăzute în anexa II la respectivul regulament și măsurile de supraveghere prevăzute în anexa III la acesta;
întrucât obiectivul Consiliului în ceea ce privește stabilirea nivelului acestor contingente l-a constituit păstrarea unui echilibru între o protecție adecvată a industriilor comunitare în cauză și menținerea unui nivel al comerțului acceptabil cu China, ținând seama de diferitele interese aflate în joc;
întrucât analiza principalilor indicatori economici, în special volumul importurilor din China și cota de piață a acestora, conduce la concluzia că trebuie eliminat contingentul aplicabil jucăriilor care se încadrează în codurile SA/NC 9503 41, 9503 49 și 9503 90 și că această eliminare nu este nici incompatibilă cu obiectivul menționat anterior, nici susceptibilă de a perturba piața comunitară;
întrucât, având în vedere experiența dobândită în administrarea contingentelor respective, situația producătorilor comunitari în cauză indică faptul că o creștere cu 5 % a contingentelor este adecvată, nu este incompatibilă cu obiectivul menționat anterior și nici de natură să perturbe piața comunitară; întrucât, cu toate acestea, în cazul încălțămintei, caracterul deosebit de sensibil al acestei industrii indică faptul că, pentru moment, o creștere nu este oportună;
întrucât produsele al căror contingent este eliminat prin prezentul regulament trebuie, cu toate acestea, să facă obiectul unei supravegheri comunitare prealabile, în vederea asigurării unui control corespunzător al volumului și al prețurilor importurilor produselor respective;
întrucât contingentele cantitative și măsurile de supraveghere instituite de Regulamentul (CE) nr. 519/94 trebuie, prin urmare, modificate,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 519/94 se înlocuiesc cu anexele prevăzute în anexele I și II la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 ianuarie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 mai 1998.